L'Ajuntament de Sagunt contracta 9 persones majors de 30 anys a través del pla Avalem Experiència
05 d’octubre 2020

![](/media/02mjlba1/94_c_recepcion-programa-emcorp-16.jpg)  

L'Ajuntament de Sagunt, a través del departament de Promoció Econòmica, ha contractat  9 persones desocupades d'almenys 30 anys per a realitzar obres o servicis d'interés general en diferents departaments del consistori durant els pròxims 6 mesos. Esta acció es du a terme a través del pla Avalem Experiència, una iniciativa que té com a objectiu promoure la generació d'ocupació a través de la contractació de persones parades pertanyents a col·lectius vulnerables.

  

La subvenció destinada a la contractació d'estes persones prové del programa EMCORP del Servici Valencià d'Ocupació i Formació (LABORA), ascendix a 151 637,1 € i es destina al finançament dels costos salarials, inclosa la seua cotització a la Seguretat Social. Els perfils seleccionats són 1 dissenyadora gràfica, 4 oficials de pintura, 2 fusters, 1 peó de pintura i 1 peó de jardineria.

  

L'alcalde de Sagunt, Darío Moreno, i la regidora de Promoció Econòmica i Industrial, María José Carrera, han sigut els encarregats de rebre els nous empleats i empleades municipals en el consistori. 

  

El primer edil ha manifestat que este programa suposa una segona oportunitat i els ha aconsellat des del seu punt de vista i des de l'experiència d'haver passat per un programa d'este tipus **«que porteu la millor actitud i li tragueu el màxim profit a esta experiència que és totalment homologable a qualsevol lloc de treball fora de l'administració però amb un component extra de servici públic»**. En este sentit, ha expressat que des de l'administració es presta un servici a la ciutadania i es contribuix a millorar la societat en la qual vivim, per la qual cosa ha continuat, **«sentiu-vos part d'això perquè la veritat és que la ciutadania el dia de demà ho valorarà».**

  

D'altra banda, l'alcalde ha insistit que per part de l'Ajuntament **«és essencial la salut dels treballadors i les treballadores municipals, així és que si en qualsevol moment observeu una situació complicada o difícil tenint en compte la situació excepcional en la qual vivim a causa de la pandèmia per coronavirus, la comuniqueu als vostres superiors i si fins i tot esteu insatisfets amb el resultat, l'aviseu al departament de Riscos Laborals o al de Promoció Econòmica directament».**

  

Per la seua banda, la regidora de Promoció Econòmica, María José Carrera, ha explicat que **«este programa vos donarà l'oportunitat de conéixer l'administració de primera mà»** i, a més, els ha recordat, igual que l'alcalde, que des del departament i des de l'Ajuntament **«estarem donant-vos suport en tot el que necessiteu».**

  

L'any passat, l'Ajuntament de Sagunt va contractar sis persones desocupades amb una subvenció del programa EMCORP que va ascendir a 100 726,38€, i amb la qual es va contractar  4 oficials de pintura i 2 oficials de fusteria. Estes persones van dur a terme, durant un període de sis mesos, treballs de conservació i millora de l'equipament urbà.

  

En l'exercici 2018/2019 l'Ajuntament va rebre una subvenció de 98 146,67 euros per a la contractació de 6 pintors. La seua comesa va ser també la pintura de l'equipament urbà, en general.

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-contracta-9-persones-majors-de-30-anys-a-traves-del-pla-avalem-experiencia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-contracta-9-persones-majors-de-30-anys-a-traves-del-pla-avalem-experiencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-contracta-9-persones-majors-de-30-anys-a-traves-del-pla-avalem-experiencia/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-contracta-9-persones-majors-de-30-anys-a-traves-del-pla-avalem-experiencia/)